Pieter Duvenage (gebore 17 Oktober 1963) het aan die universiteite van Stellenbosch, Pretoria en Port Elizabeth filosofie gestudeer (1982-1994). Suid-Afrikaanse denker wat hom in die proses beïnvloed het is C.K. Oberholzer, Johan Degenaar, André du Toit, Bert Olivier en Danie Goosen. Hy was ook 'n nagraadse student aan die universiteite van Göttingen en Frankfurt am Main (Duitsland) (1988-1989). Hy behaal sy doktorsgraad oor die Duitse sosiale filosoof, Jürgen Habermas, in 1994. Hy was mede-professor en professor in filosofie en mediastudies aan verskeie Suid-Afrikaanse universiteite en twee Australiese universiteite met kampusse in Suid-Afrika (1997-2011). Vanaf 1 Oktober 2011 is hy aangestel as professor en hoof van die Departement Filosofie aan die Universiteit van die Vrystaat. Hy is die skrywer en mede-redakteur van verskeie boeke, akademiese artikels en populêre bydraes. Hy lewer sy werk veral op die gebied van politieke en sosiale filosofie en is beïnvloed deur die breë fenomenologies-hermeneutiese tradisie (Husserl, Heidegger, Gadamer en Arendt en Ricoeur), Kritiese teorie (Horkheimer, Adorno, Habermas, Honneth, Kompridis) en Suid-Afrikaanse intellektuele geskiedenis (André du Toit en Hermann Gilliomee). 1989.